title: Rozhodnutie Rady (EÚ) 2019/614 z 9. apríla 2019 o pozícii, ktorá sa má v mene Európskej únie zaujať v Spoločnom výbore zriadenom podľa Dohody medzi Európskou úniou a Japonskom o hospodárskom partnerstve, pokiaľ ide o prijatie rokovacieho poriadku Spoločného výboru, rokovacieho poriadku tribunálu, kódexu správania pre rozhodcov a úpravy mediačného konania

text:
                  16.4.2019

                  SK

                  Úradný vestník Európskej únie

                  L 105/11

         ROZHODNUTIE RADY (EÚ) 2019/614
         z 9. apríla 2019
         o pozícii, ktorá sa má v mene Európskej únie zaujať v Spoločnom výbore zriadenom podľa Dohody medzi Európskou úniou a Japonskom o hospodárskom partnerstve, pokiaľ ide o prijatie rokovacieho poriadku Spoločného výboru, rokovacieho poriadku tribunálu, kódexu správania pre rozhodcov a úpravy mediačného konania
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:

                     (1)

                     Dohoda medzi Európskou úniou a Japonskom o hospodárskom partnerstve (1) (ďalej len „dohoda“) bola schválená v mene Únie 20. decembra 2018 a nadobudla platnosť 1. februára 2019.

                     (2)

                     Dohodou sa zriaďuje Spoločný výbor na zabezpečenie riadneho a účinného fungovania dohody a stanovuje sa v nej, že Spoločný výbor má prijať svoj rokovací poriadok, rokovací poriadok tribunálu, kódex správania pre rozhodcov a úpravu mediačného konania.

                     (3)

                     Je vhodné stanoviť pozíciu, ktorá sa má v mene Únie zaujať v Spoločnom výbore, keďže pripravované rozhodnutie Spoločného výboru bude pre Úniu záväzným.

                     (4)

                     Pozícia Únie v spoločnom výbore by preto mala vychádzať z pripojeného návrhu rozhodnutia,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Únie zaujať na prvom zasadnutí Spoločného výboru zriadeného podľa Dohody medzi Európskou úniou a Japonskom o hospodárskom partnerstve, pokiaľ ide o prijatie rokovacieho poriadku Spoločného výboru, rokovacieho poriadku tribunálu, kódexu správania pre rozhodcov a úpravy mediačného konania, je založená na návrhu rozhodnutia Spoločného výboru vrátane jeho príloh pripojenom k tomuto rozhodnutiu.

            Článok 2
            Toto rozhodnutie nadobúda účinnosť dňom jeho prijatia.

            V Luxemburgu 9. apríla 2019

                  Za Radu

                  predseda

               G. CIAMBA

            (1)  Ú. v. EÚ L 330, 27.12.2018, s. 3.

            NÁVRH
            ROZHODNUTIE SPOLOČNÉHO VÝBORU č. …/2019 PODĽA DOHODY MEDZI EURÓPSKOU ÚNIOU A JAPONSKOM O HOSPODÁRSKOM PARTNERSTVE
            z …
            o prijatí rokovacieho poriadku Spoločného výboru, rokovacieho poriadku tribunálu, úpravy mediačného konania a kódexu správania pre rozhodcov
            SPOLOČNÝ VÝBOR,
            so zreteľom na Dohodu medzi Európskou úniou a Japonskom o hospodárskom partnerstve podpísanú 17. júla 2018 v Tokiu, a najmä na jej článok 21.6 ods. 2, článok 21.30 a článok 22.1 ods. 1, 2 a 4,
            PRIJAL TOTO ROZHODNUTIE:

                        1.

                        Rokovací poriadok Spoločného výboru sa ustanovuje v znení, ktoré sa uvádza v prílohe I.

                        2.

                        Rokovací poriadok tribunálu sa ustanovuje v znení, ktoré sa uvádza v prílohe II.

                        3.

                        Mediačné konanie sa ustanovuje v znení, ktoré sa uvádza v prílohe III.

                        4.

                        Kódex správania pre rozhodcov sa ustanovuje v znení, ktoré sa uvádza v prílohe IV.

               Toto rozhodnutie nadobúda účinnosť dňom jeho prijatia.
               V … dňa …

                     Za Spoločný výbor

                     minister zahraničných vecí Japonska

                     zástupca EÚ

            PRÍLOHA I

               ROKOVACÍ PORIADOK SPOLOČNÉHO VÝBORU PODĽA DOHODY MEDZI EURÓPSKOU ÚNIOU A JAPONSKOM O HOSPODÁRSKOM PARTNERSTVE

               Článok 1
               Zloženie a predsedníctvo

                  1.   Spoločný výbor zriadený článkom 22.1 ods. 1 Dohody medzi Európskou úniou a Japonskom o hospodárskom partnerstve (ďalej len „dohoda“) bude plniť svoje povinnosti podľa článku 22.1 dohody a prevezme zodpovednosť za všeobecné vykonávanie a fungovanie dohody.

                  2.   Spoločný výbor bude zložený zo zástupcov Európskej únie a Japonska a v súlade s článkom 22.1 ods. 3 dohody mu budú spoločne predsedať člen Európskej komisie zodpovedný za obchod a minister zahraničných vecí Japonska.

                  3.   Spolupredsedov môžu zastúpiť ich príslušní zástupcovia, ako sa stanovuje v článku 22.1 ods. 3 dohody. Všetky ďalšie odkazy na spolupredsedov Spoločného výboru v tomto rokovacom poriadku sa budú považovať za odkazy, ktoré zahŕňajú aj ich zástupcov.

                  4.   Spolupredsedovia môžu byť sprevádzaní úradníkmi. Zoznam úradníkov, ktorí sa zúčastnia na zasadnutí za každú zmluvnú stranu, sa bude vymieňať pred zasadnutím prostredníctvom kontaktných miest.

                  5.   Spolupredsedovia sa môžu na základe vzájomného súhlasu rozhodnúť, že prizvú pozorovateľov alebo nezávislých expertov na ad hoc základe.

               Článok 2
               Kontaktné miesta

                  1.   Kontaktné miesta určené podľa článku 22.6 ods. 1 dohody (ďalej len „kontaktné miesta“) koordinujú prípravu a organizáciu zasadnutí Spoločného výboru.

                  2.   V súlade s článkom 22.6 ods. 2 písm. c) dohody sa všetka výmena korešpondencie a komunikácia medzi zmluvnými stranami týkajúca sa práce Spoločného výboru a jeho zasadnutí bude uskutočňovať prostredníctvom kontaktných miest.

                  3.   Kontaktné miesta budú zodpovedné za koordináciu príprav predbežného programu, návrhov rozhodnutí a návrhov odporúčaní Spoločného výboru, ako aj korešpondencie a komunikácie medzi Spoločným výborom a osobitnými výbormi, pracovnými skupinami a inými subjektmi zriadenými na základe dohody.

               Článok 3
               Program

                  1.   Predbežný program každého zasadnutia vypracujú kontaktné miesta spoločne a postúpia ho spolu s príslušnými dokumentmi účastníkom zasadnutia Spoločného výboru, a to najneskôr 15 kalendárnych dní pred dátumom zasadnutia.

                  2.   Každá zmluvná strana môže navrhnúť body programu, a to najneskôr 21 kalendárnych dní pred dátumom zasadnutia.

                  3.   Zmluvné strany môžu po vzájomnom súhlase skrátiť lehoty uvedené v odsekoch 1 a 2 s cieľom zohľadniť potreby konkrétneho prípadu.

                  4.   Spoločný výbor prijme program na začiatku zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany rozhodnú.

               Článok 4
               Pracovný jazyk
               Pokiaľ zmluvné strany nerozhodnú inak, všetka korešpondencia a komunikácia medzi zmluvnými stranami týkajúca sa práce Spoločného výboru, ako aj príprava rozhodnutí a odporúčaní a rokovania o rozhodnutiach a odporúčaniach sa bude uskutočňovať v anglickom jazyku.

               Článok 5
               Rozhodnutia a odporúčania

                  1.   Rozhodnutia a odporúčania Spoločného výboru sa v súlade s článkom 22.2 dohody budú prijímať na základe konsenzu. Môžu sa prijať písomným postupom prostredníctvom výmeny nót medzi spolupredsedami výboru.

                  2.   Všetkým rozhodnutiam a odporúčaniam Spoločného výboru sa pridelí poradové číslo, dátum prijatia a názov súvisiaci s ich predmetom.

               Článok 6
               Spoločná zápisnica

                  1.   Návrh spoločnej zápisnice bude spravidla obsahovať konečný program a zhrnutie diskusií ku každému bodu programu.

                  2.   Návrh spoločnej zápisnice z každého zasadnutia vypracujú kontaktné miesta čo najskôr, najneskôr však do 60 dní od dátumu zasadnutia.

                  3.   Návrh spoločnej zápisnice schvália zmluvné strany písomne čo najskôr, najneskôr však do 70 dní od dátumu zasadnutia. Po schválení zápisnice kontaktné miesta podpíšu jej dve vyhotovenia a každá zmluvná strana dostane jedno originálne vyhotovenie týchto dokumentov. Zmluvné strany môžu rozhodnúť, že sa táto požiadavka splní podpisom a výmenou elektronických kópií.

               Článok 7
               Zverejňovanie a dôvernosť

                  1.   Pokiaľ nie je v dohode uvedené inak alebo pokiaľ nerozhodnú zmluvné strany inak, zasadnutia Spoločného výboru nebudú verejne prístupné.

                  2.   Ak zmluvná strana poskytne Spoločnému výboru alebo niektorému osobitnému výboru, pracovnej skupine či inému orgánu zriadenému podľa dohody informácie, ktoré považuje za dôverné alebo chránené pred sprístupnením v zmysle svojich zákonov a iných právnych predpisov, druhá zmluvná strana bude s týmito informáciami zaobchádzať ako s dôvernými v súlade s článkom 1.6 dohody.

                  3.   S výhradou uplatňovania odseku 2 môže každá zmluvná strana v akomkoľvek vhodnom komunikačnom prostriedku zverejniť program, ktorý zmluvné strany sfinalizovali pred zasadnutím spoločného výboru, a schválenú spoločnú zápisnicu vypracovanú v súlade s článkom 6. Každá zmluvná strana zabezpečí, že rozhodnutia, odporúčania a výklady prijaté Spoločným výborom budú zverejnené.

               Článok 8
               Výdavky
               Každá zmluvná strana uhradí všetky výdavky, ktoré jej vznikli v dôsledku zasadnutí Spoločného výboru. Výdavky súvisiace s organizáciou zasadnutí bude znášať tá zmluvná strana, ktorá je hostiteľom zasadnutia. Ak sa zasadnutie koná mimo Európskej únie alebo Japonska, zmluvné strany na základe vzájomného súhlasu rozhodnú o zodpovednosti za výdavky, ktoré vzniknú pri organizácii zasadnutia.

            PRÍLOHA II

               ROKOVACÍ PORIADOK TRIBUNÁLU

            V konaniach pred tribunálom podľa kapitoly 21 oddielu C (Urovnávanie sporov) dohody sa uplatňujú tieto pravidlá:
            I.   Vymedzenie pojmov

                        1.

                        V tomto rokovacom poriadku:

                                    a)

                                    „administratívni zamestnanci“ v súvislosti s rozhodcom sú iné osoby ako asistenti, ktoré tento rozhodca riadi a kontroluje;

                                    b)

                                    „poradca“ je osoba, ktorú si zmluvná strana vybrala, aby jej radila alebo pomáhala na účely konania pred tribunálom, okrem zástupcov tejto zmluvnej strany;

                                    c)

                                    „dohoda“ je Dohoda medzi Európskou úniou a Japonskom o hospodárskom partnerstve;

                                    d)

                                    „rozhodca“ je člen tribunálu;

                                    e)

                                    „asistent“ je osoba, ktorá za podmienok menovania rozhodcu vyhľadáva informácie a podklady alebo pomáha tomuto rozhodcovi;

                                    f)

                                    „kódex správania“ je kódex správania pre rozhodcov uvedený v článku 21.30 dohody;

                                    g)

                                    „sťažujúca sa zmluvná strana“ je zmluvná strana, ktorá žiada o zriadenie tribunálu podľa článku 21.7 dohody;

                                    h)

                                    „dni“ sú kalendárne dni;

                                    i)

                                    „tribunál“ je tribunál zriadený podľa článku 21.7 dohody;

                                    j)

                                    „zmluvná strana, voči ktorej sťažnosť smeruje“ je zmluvná strana, voči ktorej bol začatý spor pred tribunálom podľa článku 21.7 dohody;

                                    k)

                                    „konanie“ je konanie tribunálu a

                                    l)

                                    „zástupca“ vo vzťahu k zmluvnej strane je úradník alebo akákoľvek iná osoba z vládneho orgánu alebo agentúry alebo akéhokoľvek iného verejnoprávneho subjektu zmluvnej strany a iní pracovníci, ktorých táto zmluvná strana vymenuje za svojich zástupcov na účely konania tribunálu.

                  II.   Menovanie rozhodcov

                        2.

                        Úrad, ktorý určí sťažujúca sa zmluvná strana podľa článku 21.25 ods. 1 dohody, je zodpovedný za organizáciu žrebovania podľa článku 21.8 ods. 3, 4 a 5 dohody, a s dostatočným predstihom informuje spolupredsedov Spoločného výboru o dátume, čase a mieste žrebovania. Spolupredseda zmluvnej strany, voči ktorej sťažnosť smeruje, môže byť pri žrebovaní prítomný alebo zastúpený inou osobou. Prítomní môžu byť aj zástupcovia oboch zmluvných strán. Žrebovanie sa v každom prípade uskutoční za prítomnosti zmluvnej strany, resp. zmluvných strán, ktoré sú prítomné.

                        3.

                        Zmluvné strany písomne informujú každú osobu, ktorá bola vymenovaná za rozhodcu podľa článku 21.8 dohody, o jej vymenovaní do funkcie. Každá osoba potvrdí obom zmluvným stranám svoju disponibilitu do piatich dní od dátumu, keď bola informovaná o svojom vymenovaní.

                  III.   Organizačné stretnutie

                        4.

                        Zmluvné strany, pokiaľ sa nedohodnú inak, sa stretnú s tribunálom do siedmich dní od dátumu jeho zriadenia s cieľom rozhodnúť o záležitostiach, ktoré zmluvné strany alebo tribunál považujú za vhodné, vrátane:

                                    a)

                                    odmien a výdavkov, ktoré sa majú vyplatiť rozhodcom a ktoré musia byť v súlade s normami a kritériami WTO;

                                    b)

                                    odmien, ktoré sa majú vyplatiť asistentom. Celková výška odmeny každého asistenta alebo asistentov rozhodcu nesmie presiahnuť 50 % odmeny daného rozhodcu, pokiaľ sa zmluvné strany nedohodnú inak, a

                                    c)

                                    harmonogramu konania, ktorý sa stanoví podľa časového pásma zmluvnej strany, voči ktorej sťažnosť smeruje.

                              Na tomto stretnutí sa môžu osobne, telefonicky alebo prostredníctvom videokonferencie zúčastniť iba rozhodcovia a zástupcovia zmluvných strán, ktorí sú úradníci alebo iné osoby z vládneho orgánu alebo agentúry alebo akéhokoľvek iného verejnoprávneho subjektu.

                  IV.   Oznámenia

                        5.

                        Akékoľvek žiadosti, oznamy, písomné podania alebo iné dokumenty postupované:

                                    a)

                                    tribunálom sa zasielajú obom zmluvným stranám súčasne;

                                    b)

                                    zmluvnou stranou tribunálu sa zasielajú súčasne v kópii druhej zmluvnej strane a

                                    c)

                                    zmluvnou stranou druhej zmluvnej strane sa podľa potreby zasielajú súčasne v kópii tribunálu.

                              Každý dokument uvedený v tomto bode sa v príslušných prípadoch pošle súčasne v kópii aj externému subjektu uvedenému v článku 21.25 ods. 2 dohody.

                        6.

                        Oznámenie akéhokoľvek dokumentu uvedeného v bode 5 zmluvnej strane sa adresuje úradu určenému touto zmluvnou stranou podľa článku 21.25 ods. 1 dohody.

                        7.

                        Akékoľvek oznámenie podľa bodu 5 sa vykoná e-mailom alebo prípadne akýmkoľvek iným telekomunikačným prostriedkom, ktorý poskytuje záznam o jeho odoslaní. Pokiaľ sa nepreukáže inak, takéto oznámenie sa považuje za doručené v deň jeho odoslania.

                        8.

                        Drobné chyby administratívnej povahy v žiadosti, ozname, písomnom podaní alebo inom dokumente týkajúcom sa konania tribunálu možno opraviť doručením nového dokumentu, v ktorom sa zmeny jasne vyznačia.

                        9.

                        Ak posledný deň na doručenie dokumentu pripadne na štátny sviatok v Japonsku alebo v Európskej únii alebo na ktorýkoľvek iný deň, v ktorý sú úrady štátnej správy zmluvnej strany oficiálne alebo v dôsledku vyššej moci zatvorené, dokument sa považuje za doručený v nasledujúci pracovný deň. Na organizačnom stretnutí uvedenom v bode 4 každá zmluvná strana predloží zoznam svojich štátnych sviatkov a akýchkoľvek iných dní, počas ktorých sú jej úrady oficiálne zatvorené. Každá zmluvná strana zaistí, aby bol jej zoznam počas konania pred tribunálom aktuálny.

                  V.   Písomné podania

                        10.

                        Sťažujúca sa zmluvná strana doručí svoje písomné podanie najneskôr 20 dní od dátumu zriadenia tribunálu. Zmluvná strana, voči ktorej sťažnosť smeruje, doručí svoje písomné vyjadrenie k podaniu najneskôr 20 dní odo dňa doručenia písomného podania sťažujúcej sa zmluvnej strany.

                  VI.   Fungovanie tribunálu

                        11.

                        Predseda tribunálu predsedá všetkým jeho zasadnutiam. Tribunál môže na predsedu delegovať právomoc prijímať správne a procesné rozhodnutia.

                        12.

                        Pokiaľ sa v kapitole 21 dohody alebo v tomto rokovacom poriadku nestanovuje inak, môže tribunál vykonávať svoje činnosti akýmikoľvek prostriedkami vrátane telefónu, faxového prenosu alebo počítačového spojenia.

                        13.

                        Ak sa vyskytne procesná otázka, na ktorú sa nevzťahuje kapitola 21 dohody, tento rokovací poriadok ani kódex správania pre rozhodcov podľa článku 21.30, tribunál môže po konzultácii so zmluvnými stranami prijať vhodný postup, ktorý je zlučiteľný s uvedenými ustanoveniami.

                        14.

                        Tribunál môže po konzultácii so zmluvnými stranami zmeniť akúkoľvek lehotu inú ako lehotu stanovenú v kapitole 21 dohody a vykonať akúkoľvek inú procesnú alebo administratívnu úpravu v konaní. Keď tribunál konzultuje so zmluvnými stranami, písomne ich informuje o navrhovanej zmene alebo úprave a o príslušnom dôvode.

                  VII.   Pojednávania

                        15.

                        Na základe harmonogramu stanoveného podľa bodu 4 a po konzultácii so zmluvnými stranami a s ostatnými rozhodcami predseda tribunálu stanoví dátum a čas pojednávania.

                        16.

                        Pokiaľ sa zmluvné strany nedohodnú inak, zmluvná strana, v ktorej sa pojednávanie uskutoční v súlade s článkom 21.15 ods. 2 dohody:

                                    a)

                                    určí miesto pojednávania a informuje o tom predsedu tribunálu a

                                    b)

                                    je zodpovedná za logistické zabezpečenie pojednávania.

                        17.

                        Pokiaľ sa zmluvné strany nedohodnú inak a bez toho, aby bol dotknutý bod 46, zmluvné strany spoločne znášajú výdavky vyplývajúce z logistického zabezpečenia pojednávania.

                        18.

                        Predseda tribunálu včas písomne oznámi zmluvným stranám, a v príslušných prípadoch aj externému subjektu podľa článku 21.25 ods. 2 dohody, dátum, čas a miesto konania pojednávania. Zmluvná strana, v ktorej sa pojednávanie uskutoční, alebo v príslušných prípadoch externý subjekt podľa článku 21.25 ods. 2 dohody, tieto informácie zverejní, okrem prípadu, keď je pojednávanie neverejné.

                        19.

                        Vo všeobecnosti by sa malo konať len jedno pojednávanie. Ak v spore ide o mimoriadne zložité otázky, tribunál môže po konzultácii so zmluvnými stranami z vlastnej iniciatívy alebo na žiadosť ktorejkoľvek zmluvnej strany zvolať dodatočné pojednávania. V prípade všetkých dodatočných pojednávaní sa body 15 až 18 uplatňujú mutatis mutandis.

                        20.

                        Všetci rozhodcovia sa zúčastňujú na celom priebehu pojednávania.

                        21.

                        Bez ohľadu na to, či je pojednávanie verejné alebo neverejné, môžu na ňom byť prítomné tieto osoby:

                                    a)

                                    zástupcovia zmluvných strán;

                                    b)

                                    poradcovia;

                                    c)

                                    asistenti a administratívni zamestnanci;

                                    d)

                                    tlmočníci, prekladatelia a súdni zapisovatelia tribunálu a

                                    e)

                                    odborníci, na základe rozhodnutia tribunálu podľa článku 21.17 ods. 2 dohody.

                        22.

                        Najneskôr päť dní pred dátumom pojednávania každá zmluvná strana doručí tribunálu zoznam mien osôb, ktoré na pojednávaní ústne prednesú argumenty alebo stanoviská v mene tejto zmluvnej strany, a ostatných zástupcov a poradcov, ktorí sa zúčastnia na pojednávaní.

                        23.

                        Tribunál vedie pojednávanie nasledujúcim spôsobom, pričom zabezpečí, aby sťažujúca sa zmluvná strana a zmluvná strana, voči ktorej sťažnosť smeruje, mali k dispozícii rovnaký čas na argumentáciu a protiargumentáciu:

                                       Argumentácia

                                                a)

                                                argumentácia sťažujúcej sa zmluvnej strany; a

                                                b)

                                                argumentácia zmluvnej strany, voči ktorej sťažnosť smeruje.

                                       Protiargumentácia

                                                a)

                                                replika sťažujúcej sa zmluvnej strany a

                                                b)

                                                duplika zmluvnej strany, voči ktorej sťažnosť smeruje.

                        24.

                        Tribunál môže klásť otázky ktorejkoľvek zo zmluvných strán kedykoľvek počas pojednávania.

                        25.

                        Tribunál zabezpečí vyhotovenie prepisu pojednávania a jeho doručenie zmluvným stranám čo najskôr po skončení pojednávania. Zmluvné strany môžu k prepisu predložiť pripomienky a tribunál môže tieto pripomienky zvážiť.

                        26.

                        Každá zmluvná strana môže do 10 dní od dátumu pojednávania doručiť doplňujúce písomné podanie týkajúce sa akejkoľvek záležitosti, ktorá sa vyskytla počas pojednávania.

                  VIII.   Porady

                        27.

                        Na poradách tribunálu môžu byť prítomní len rozhodcovia. Bez ohľadu na predchádzajúcu vetu môže tribunál povoliť, aby boli na jeho poradách prítomní asistenti.

                  IX.   Písomné otázky

                        28.

                        Tribunál sa môže kedykoľvek v priebehu konania písomne obrátiť s otázkami na jednu alebo obe zmluvné strany. Otázky položené jednej zmluvnej strane sa zašlú v kópii druhej zmluvnej strane.

                        29.

                        Každá zmluvná strana takisto poskytne druhej zmluvnej strane kópiu svojej odpovede na otázky položené tribunálom. Zmluvná strana musí mať možnosť do piatich dní od doručenia takejto kópie predložiť písomné pripomienky k odpovedi druhej zmluvnej strany.

                  X.   Nahradenie rozhodcov

                        30.

                        V prípade nahradenia rozhodcu v súlade s článkom 21.11 dohody sa uplatňuje článok 21.8 mutatis mutandis.

                        31.

                        Ak sa zmluvná strana domnieva, že rozhodca nespĺňa požiadavky stanovené v kódexe správania a z tohto dôvodu by mal byť nahradený, táto zmluvná strana to oznámi druhej zmluvnej strane do 15 dní od dátumu, keď získala dostatočné dôkazy o tom, že rozhodca nespĺňa požiadavky stanovené v kódexe správania.

                        32.

                        Ak sa zmluvná strana domnieva, že niektorý rozhodca s výnimkou predsedu nespĺňa požiadavky kódexu správania, zmluvné strany spolu konzultujú a ak sa tak dohodnú, vyberú nového rozhodcu v súlade s bodom 30.
                        Ak sa zmluvné strany nedohodnú na potrebe rozhodcu nahradiť, ktorákoľvek zmluvná strana môže požiadať, aby sa záležitosť predložila predsedovi tribunálu, ktorého rozhodnutie je konečné.
                        Ak na základe tejto žiadosti predseda zistí, že rozhodca nespĺňa požiadavky kódexu správania, vyberie sa nový rozhodca v súlade s bodom 30.

                        33.

                        Ak sa zmluvná strana domnieva, že predseda tribunálu nespĺňa požiadavky kódexu správania, zmluvné strany spolu konzultujú a ak sa tak dohodnú, vyberú nového predsedu v súlade s bodom 30.
                        Ak sa zmluvné strany nedohodnú na potrebe predsedu nahradiť, ktorákoľvek zmluvná strana môže požiadať, aby sa záležitosť predložila dvom zostávajúcim rozhodcom. Rozhodcovia rozhodnú, a to najneskôr do 10 dní odo dňa doručenia žiadosti, či je potrebné predsedu tribunálu nahradiť. Rozhodnutie týchto rozhodcov o potrebe nahradenia predsedu je konečné.
                        Ak rozhodcovia rozhodnú, že predseda nespĺňa požiadavky kódexu správania, vyberie sa nový predseda v súlade s bodom 30.

                        34.

                        Konanie sa preruší na obdobie, počas ktorého sa vykonávajú postupy stanovené v bodoch 30 až 33.

                  XI.   Dôvernosť

                        35.

                        Ak zmluvná strana predloží tribunálu dôverné znenie svojich písomných podaní, musí na žiadosť druhej zmluvnej strany do 20 dní od dátumu žiadosti poskytnúť aj verziu podaní, ktorá nemá dôverný charakter a mohla by byť sprístupnená verejnosti. Nič v týchto pravidlách nebráni zmluvnej strane zverejniť svoje vlastné podania, pokiaľ nezverejní žiadne informácie, ktoré druhá zmluvná strana označila za dôverné. Ak podania a argumenty niektorej zo zmluvných strán obsahujú dôverné informácie, tribunál zasadá neverejne. Keď je pojednávanie neverejné, tribunál a zmluvné strany zachovávajú dôvernosť pojednávania tribunálu.

                  XII.   Jednostranné kontakty

                        36.

                        Tribunál sa nesmie stretávať ani komunikovať so žiadnou zmluvnou stranou v neprítomnosti druhej zmluvnej strany.

                        37.

                        Rozhodca nesmie rokovať o žiadnych aspektoch predmetu konania s jednou zmluvnou stranou alebo s oboma zmluvnými stranami v neprítomnosti ostatných rozhodcov.

                  XIII.   Podania amicus curiae

                        38.

                        Pokiaľ sa zmluvné strany do troch dní odo dňa zriadenia tribunálu nedohodnú inak, tribunál môže prijímať nevyžiadané písomné podania od osôb uvedených v článku 21.17 ods. 3 dohody, ktoré sú nezávislé od vlád zmluvných strán, pod podmienkou, že tieto podania boli doručené do 10 dní odo dňa zriadenia tribunálu.

                        39.

                        Podania musia byť stručné a v žiadnom prípade nie dlhšie ako 15 strán písaných dvojitým riadkovaním a musia sa priamo týkať skutkovej alebo právnej otázky, ktorú tribunál posudzuje. Podania musia obsahovať opis osoby, ktorá podania predkladá, a to okrem iného:

                                    a)

                                    v prípade fyzickej osoby, jej štátnu príslušnosť, a

                                    b)

                                    v prípade právnickej osoby, miesto jej usadenia, charakter jej činností, jej právne postavenie, všeobecné ciele a zdroj jej financovania.

                              Každá osoba vo svojich podaniach uvedie záujem, ktorý má na konaní. Podania sa vypracujú v jazykoch, ktoré si zmluvné strany zvolili v súlade s bodmi 42 a 43 tohto rokovacieho poriadku.

                        40.

                        Tribunál uvedie vo svojej správe všetky podania, ktoré mu boli doručené podľa bodov 38 a 39. Tribunál nie je povinný venovať sa vo svojej správe argumentom uvedeným v týchto podaniach. Uvedené podania sa poskytnú zmluvným stranám, aby k nim mohli predložiť svoje pripomienky. Tribunál zohľadní pripomienky zmluvných strán, ktoré mu boli doručené do 10 dní.

                  XIV.   Naliehavé prípady

                        41.

                        V naliehavých prípadoch uvedených v kapitole 21 dohody tribunál po konzultácii so zmluvnými stranami upraví podľa potreby lehoty uvedené v tomto rokovacom poriadku. Tribunál takéto úpravy oznámi zmluvným stranám.

                  XV.   Jazyk a preklad

                        42.

                        Počas konzultácií podľa článku 21.5 dohody a najneskôr v čase organizačného stretnutia podľa bodu 4 zmluvné strany vyvinú úsilie, aby sa dohodli na spoločnom pracovnom jazyku konaní pred tribunálom. Najneskôr 90 dní od prijatia tohto rokovacieho poriadku Spoločným výborom v súlade s článkom 22.1 pododsekom 4 písm. f) dohody každá zmluvná strana oznámi druhej zmluvnej strane zoznam jazykov, ktoré uprednostňuje. Tento zoznam musí obsahovať aspoň jeden pracovný jazyk WTO.

                        43.

                        Ak sa zmluvné strany nedokážu dohodnúť na spoločnom pracovnom jazyku, každá zmluvná strana predkladá svoje písomné podania v jazyku, ktorý si vybrala, a podľa potreby zároveň poskytne preklad do jedného z pracovných jazykov WTO, ktorý druhá zmluvná strana oznámila v súlade s bodom 42. Zmluvná strana zodpovedná za organizovanie ústneho pojednávania v prípade potreby zabezpečí tlmočenie ústnych podaní do toho istého pracovného jazyka WTO.

                        44.

                        Predbežná a záverečná správa tribunálu sa vydávajú v spoločnom pracovnom jazyku. Ak sa zmluvné strany na spoločnom pracovnom jazyku nedohodli, predbežná a záverečná správa tribunálu sa vydávajú v pracovných jazykoch WTO uvedených v bode 43.

                        45.

                        Zmluvná strana môže predložiť pripomienky k presnosti prekladu akéhokoľvek preloženého znenia dokumentu, ktorý bol vyhotovený v súlade s týmto pravidlami.

                        46.

                        Ak je potrebný preklad alebo tlmočenie písomných a ústnych podaní niektorej zmluvnej strany do príslušného pracovného jazyka WTO, príslušné náklady znáša táto zmluvná strana.

            PRÍLOHA III

               MEDIAČNÉ KONANIE

            I.   Cieľ

                        1.

                        Cieľom mediačného konania podľa článku 21.6 dohody, ako sa stanovuje v tomto dokumente, je uľahčiť nájdenie vzájomne dohodnutého riešenia, a to prostredníctvom komplexného a rýchleho konania prebiehajúceho za pomoci mediátora.

                  II.   Vymedzenie pojmov

                        2.

                        Na účely tohto dokumentu:

                                    a)

                                    „dohoda“ je Dohoda medzi Európskou úniou a Japonskom o hospodárskom partnerstve;

                                    b)

                                    „kódex správania“ je kódex správania pre rozhodcov uvedený v článku 21.30 dohody;

                                    c)

                                    „dni“ sú kalendárne dni;

                                    d)

                                    „Spoločný výbor“ je Spoločný výbor zriadený podľa článku 22.1 dohody;

                                    e)

                                    „dožiadaná zmluvná strana“ je zmluvná strana, ktorá je požiadaná, aby vstúpila do mediačného konania podľa článku 21.6 dohody;

                                    f)

                                    „žiadajúca zmluvná strana“ je zmluvná strana, ktorá žiada vstúpiť do mediačného konania podľa článku 21.6 dohody, a

                                    g)

                                    „rokovací poriadok“ je rokovací poriadok tribunálu uvedený v článku 21.30 dohody.

                  III.   Začatie mediačného konania

                        3.

                        Ktorákoľvek zo zmluvných strán môže kedykoľvek požiadať, aby zmluvné strany začali mediačné konanie. Takáto žiadosť sa druhej zmluvnej strane predloží písomne. Žiadosť musí byť dostatočne podrobná, aby druhá zmluvná strana jasne pochopila obavy zmluvnej strany, ktorá žiada mediačné konanie. Žiadajúca zmluvná strana vo svojej žiadosti opíše predmetnú záležitosť tak, že:

                                    a)

                                    uvedie dané konkrétne opatrenie;

                                    b)

                                    poskytne vyhlásenie o údajných nepriaznivých účinkoch na obchod alebo investície medzi zmluvnými stranami, ktoré podľa žiadajúcej zmluvnej strany opatrenie má alebo bude mať, a

                                    c)

                                    vysvetlí príčinnú súvislosť medzi opatrením a nepriaznivými účinkami na obchod a investície medzi zmluvnými stranami.

                        4.

                        Od zmluvnej strany sa spravidla očakáva, že pred tým, ako druhej zmluvnej strane adresuje písomnú žiadosť podľa bodu 3, využije všetky príslušné ustanovenia o spolupráci alebo konzultáciách stanovené v dohode. V záujme väčšej istoty sa konzultácie podľa článku 21.5 dohody pred začatím mediačného konania nevyžadujú.

                        5.

                        Mediačné konanie sa môže začať iba na základe vzájomnej dohody zmluvných strán s cieľom preskúmať vzájomne dohodnuté riešenia a zvážiť akékoľvek rady mediátora a ním navrhované riešenia. Dožiadaná zmluvná strana žiadosť s porozumením zváži a písomne ju prijme alebo zamietne do 10 dní odo dňa jej doručenia. Ak dožiadaná zmluvná strana v tejto lehote neodpovie, žiadosť sa považuje za zamietnutú. Dátum, keď sa žiadajúcej zmluvnej strane doručí odpoveď od dožiadanej zmluvnej strany o prijatí žiadosti, sa považuje za dátum začatia mediačného konania.

                  IV.   Výber mediátora

                        6.

                        Zmluvné strany sa usilujú o to, aby sa na mediátorovi dohodli najneskôr 15 dní od dátumu začatia mediačného konania.

                        7.

                        Ak sa zmluvné strany nedohodnú na mediátorovi v lehote stanovenej v bode 6, spolupredseda Spoločného výboru zo žiadajúcej zmluvnej strany alebo jeho zástupca na žiadosť ktorejkoľvek zmluvnej strany mediátora vyberie, a to do piatich dní od predloženia žiadosti, žrebovaním z čiastkového zoznamu predsedov zostaveného podľa článku 21.9 ods. 1 dohody. Žiadosť sa zašle v kópii druhej zmluvnej strane.

                        8.

                        Úrad, ktorý určí žiadajúca zmluvná strana podľa článku 21.25 ods. 1 dohody, je zodpovedný za organizáciu žrebovania a s dostatočným predstihom informuje spolupredsedov Spoločného výboru o dátume, čase a mieste žrebovania. Spolupredseda z dožiadanej zmluvnej strany môže byť pri žrebovaní prítomný alebo zastúpený inou osobou. Prítomní môžu byť aj zástupcovia oboch zmluvných strán. Žrebovanie sa v každom prípade uskutoční za prítomnosti zmluvnej strany, resp. zmluvných strán, ktoré sú prítomné.

                        9.

                        Pokiaľ sa zmluvné strany nedohodnú inak, mediátor nesmie byť štátnym príslušníkom žiadnej zo zmluvných strán ani byť zamestnaný žiadnou zo zmluvných strán.

                        10.

                        Mediátor zmluvným stranám pomáha nestranným a transparentným spôsobom ozrejmiť predmetnú záležitosť vrátane možných účinkov konkrétneho opatrenia na obchod alebo investície, ako aj dospieť k vzájomne dohodnutému riešeniu.

                        11.

                        Kódex správania pre rozhodcov prijatý Spoločným výborom podľa článku 21.30 dohody sa na mediátora uplatňuje mutatis mutandis.

                  V.   Pravidlá mediačného konania

                        12.

                        Žiadajúca zmluvná strana do 10 dní od dátumu, keď bol mediátor dohodnutý v súlade s bodom 6 alebo vybraný v súlade s bodom 7, predloží mediátorovi a dožiadanej zmluvnej strane písomne podrobný opis predmetnej záležitosti vrátane toho, ako sa dané konkrétne opatrenie uplatňuje alebo by sa uplatňovalo a ako ovplyvňuje obchod alebo investície. Do 20 dní od dátumu doručenia tohto podania môže dožiadaná zmluvná strana písomne vyjadriť svoje pripomienky k uvedenému opisu. Každá zmluvná strana môže do svojho opisu alebo pripomienok zahrnúť akékoľvek informácie, ktoré považuje za relevantné.

                        13.

                        Mediátor sa môže rozhodnúť o najvhodnejšom spôsobe ozrejmenia predmetnej záležitosti vrátane možných účinkov konkrétneho opatrenia na obchod alebo investície. Môže predovšetkým organizovať stretnutia zmluvných strán, uskutočňovať s nimi spoločné alebo samostatné konzultácie a poskytovať zmluvným stranám akúkoľvek ďalšiu podporu, o ktorú požiadajú. Mediátor takisto môže po konzultáciách so zmluvnými stranami požiadať o pomoc príslušných odborníkov a zainteresované strany alebo konzultovať s nimi.

                        14.

                        Mediátor sa usiluje zmluvným stranám poskytovať rady a navrhnúť im riešenie na zváženie. Zmluvné strany môžu navrhnuté riešenie prijať alebo ho zamietnuť, alebo sa môžu dohodnúť na inom riešení. Mediátor nesmie poskytovať rady ani sa vyjadrovať k súladu konkrétneho opatrenia s dohodou.

                        15.

                        Konanie sa uskutoční na území dožiadanej zmluvnej strany, pokiaľ sa zmluvné strany nedohodnú inak.

                        16.

                        Zmluvné strany sa usilujú, aby do 60 dní od dátumu, keď bol mediátor dohodnutý v súlade s bodom 6 alebo vybraný v súlade s bodom 7, dosiahli vzájomne dohodnuté riešenie. Ak o to niektorá zo zmluvných strán požiada, vzájomne dohodnuté riešenie sa prijme rozhodnutím Spoločného výboru. Vzájomne dohodnuté riešenia sa sprístupnia verejnosti, pokiaľ sa zmluvné strany nedohodnú inak. Verzia, ktorá sa sprístupní verejnosti, nesmie obsahovať žiadne informácie, ktoré niektorá zo zmluvných strán označila za dôverné. Kým sa nedosiahne konečné vzájomne dohodnuté riešenie, môžu zmluvné strany zvážiť prípadné predbežné riešenia.

                        17.

                        Mediátor zmluvným stranám na žiadosť ktorejkoľvek zmluvnej strany písomne predloží návrh vecnej správy, ktorá obsahuje stručné zhrnutie:

                                    a)

                                    predmetnej záležitosti vrátane možných účinkov konkrétneho opatrenia na obchod alebo investície;

                                    b)

                                    použitých postupov;

                                    c)

                                    v príslušných prípadoch stanovísk zmluvných strán, odborníkov a zainteresovaných strán a

                                    d)

                                    prípadne akýchkoľvek vzájomne dohodnutých riešení a predbežných riešení,

                              a to do 15 dní od podania žiadosti o túto správu.
                        Zmluvné strany môžu vyjadriť pripomienky k návrhu vecnej správy do 15 dní od jeho vydania. Mediátor po zvážení pripomienok, ktoré predložili zmluvné strany, predloží zmluvným stranám písomne konečnú vecnú správu, a to do 30 dní od vydania návrhu vecnej správy. Vecná správa nesmie obsahovať žiadny výklad dohody zo strany mediátora.

                        18.

                        Mediačné konanie sa ukončí:

                                    a)

                                    prijatím vzájomne dohodnutého riešenia zmluvnými stranami, a to k dátumu jeho prijatia;

                                    b)

                                    písomným vyhlásením mediátora po konzultácii so zmluvnými stranami, v ktorom sa konštatuje, že ďalšie úsilie o mediáciu by bolo bezvýsledné, a to k dátumu takéhoto vyhlásenia;

                                    c)

                                    vzájomnou dohodou zmluvných strán v ktorejkoľvek fáze konania, a to k dátumu takejto dohody, alebo

                                    d)

                                    písomným a odôvodneným vyhlásením zmluvnej strany po preskúmaní vzájomne dohodnutých riešení v rámci mediačného konania, a to k dátumu takéhoto vyhlásenia.

                              Ukončením mediačného konania nie je dotknutý bod 17.

                        19.

                        Body 5 až 9, 15 až 26, 33, 34 a 42 až 46 rokovacieho poriadku tribunálu sa na mediačné konanie uplatňujú mutatis mutandis.

                  VI.   Dôvernosť

                        20.

                        Pokiaľ sa zmluvné strany nedohodnú inak a bez toho, aby tým bol dotknutý bod 16, platí, že všetky kroky mediačného konania vrátane akýchkoľvek poskytnutých rád alebo navrhnutých riešení sú dôverné. Mediátor a zmluvné strany zaobchádzajú so všetkými informáciami, ktoré predložila zmluvná strana mediátorovi alebo boli získané z iného zdroja a ktoré boli označené za dôverné, ako s dôvernými informáciami. Ktorákoľvek zmluvná strana však môže zverejniť skutočnosť, že prebieha mediačné konanie.

                  VII.   Vzťah k iným postupom na urovnávanie sporov

                        21.

                        Mediačným konaním nie sú dotknuté práva a povinnosti zmluvných strán, ktoré im vyplývajú z kapitoly 21 dohody (Urovnávanie sporov) alebo z postupu na urovnávanie sporov v rámci akejkoľvek inej dohody.

                        22.

                        Zmluvná strana sa v rámci iných postupov urovnávania sporov podľa tejto dohody alebo akejkoľvek inej dohody nesmie ako dôkazu dovolávať ani ako dôkaz použiť, a ani tribunál nesmie brať do úvahy:

                                    a)

                                    stanoviská, ktoré druhá zmluvná strana zaujala v priebehu mediačného konania, ani informácie zhromaždené podľa bodu 13;

                                    b)

                                    skutočnosť, že druhá zmluvná strana uviedla, že je ochotná prijať určité riešenie záležitosti, ktorá je predmetom mediácie, alebo

                                    c)

                                    rady alebo návrhy mediátora.

                        23.

                        Pokiaľ sa zmluvné strany nedohodnú inak, mediátor nesmie slúžiť ako rozhodca alebo člen rozhodcovského tribunálu v postupoch urovnávania sporov podľa tejto dohody ani podľa akejkoľvek inej dohody, ktoré sa týkajú tej istej záležitosti, v ktorej už je mediátorom.

                  VIII.   Lehoty

                        24.

                        Všetky lehoty, ktoré sa uvádzajú v tomto mediačnom konaní, sa môžu zmeniť po vzájomnej dohode zmluvných strán.

                  IX.   Trovy

                        25.

                        Každá zmluvná strana znáša vlastné výdavky, ktoré jej vzniknú v súvislosti s účasťou na mediačnom konaní.

                        26.

                        Zmluvné strany spoločne a rovnakou mierou znášajú výdavky, ktoré vzniknú v súvislosti s organizačnými záležitosťami, vrátane odmeny a výdavkov mediátora. Odmena mediátora sa rovná odmene rozhodcov stanovenej v bode 4 rokovacieho poriadku tribunálu.

            PRÍLOHA IV

               KÓDEX SPRÁVANIA PRE ROZHODCOV

            I.   Vymedzenie pojmov

                        1.

                        V tomto kódexe správania:

                                    a)

                                    „administratívni zamestnanci“ v súvislosti s rozhodcom sú osoby iné ako asistenti, ktoré tento rozhodca riadi a kontroluje;

                                    b)

                                    „dohoda“ je Dohoda medzi Európskou úniou a Japonskom o hospodárskom partnerstve;

                                    c)

                                    „rozhodca“ je člen tribunálu;

                                    d)

                                    „asistent“ je osoba, ktorá za podmienok menovania rozhodcu vyhľadáva informácie a podklady alebo pomáha tomuto rozhodcovi;

                                    e)

                                    „kandidát“ je osoba, ktorej meno je na zozname rozhodcov uvedenom v článku 21.9 dohody;

                                    f)

                                    „tribunál“ je tribunál zriadený podľa článku 21.7 dohody; a

                                    g)

                                    „konanie“ je konanie tribunálu.

                  II.   Poskytnutie kódexu správania

                        2.

                        Zmluvné strany poskytnú tento kódex správania každému kandidátovi v čase, keď je jeho meno zaradené do zoznamu uvedeného v článku 21.9 dohody.

                  III.   Hlavné zásady

                        3.

                        Každý kandidát a rozhodca musí dodržiavať prísne normy správania v súlade s týmto kódexom správania, aby sa zachovala bezúhonnosť a nestrannosť mechanizmu urovnávania sporov.

                  IV.   Povinnosti týkajúce sa sprístupnenia informácií

                        4.

                        Skôr ako kandidát, ktorý bol požiadaný, aby zaujal funkciu rozhodcu, prijme svoje menovanie za rozhodcu, sprístupní informácie o akomkoľvek záujme, vzťahu alebo záležitosti, ktoré by mohli ovplyvňovať jeho nezávislosť alebo nestrannosť alebo ktoré by mohli odôvodnene vzbudzovať zdanie nevhodného správania alebo zaujatosti v konaní. Kandidát na tento účel vynaloží všetko primerané úsilie, aby zistil všetky takéto záujmy, vzťahy a záležitosti vrátane finančných záujmov, profesionálnych záujmov alebo zamestnaneckých či rodinných záujmov.

                        5.

                        Povinnosť sprístupniť informácie podľa bodu 4 je trvalou povinnosťou a vzťahuje sa na rozhodcu aj po tom, ako prijme svoje menovanie. V priebehu konania rozhodca zmluvným stranám písomne sprístupní akékoľvek nové informácie týkajúce sa povinnosti podľa bodu 4, a to čo najskôr po tom, ako sa o nich dozvie.

                        6.

                        Pri plnení týchto požiadaviek na sprístupnenie informácií sa musí rešpektovať súkromie.

                  V.   Výkon povinností

                        7.

                        Rozhodca musí byť po prijatí svojho menovania pripravený vykonávať a musí vykonávať svoje povinnosti počas celého konania pred tribunálom dôkladne, rýchlo, spravodlivo a usilovne.

                        8.

                        Rozhodca posudzuje iba záležitosti, ktoré boli vznesené v každom konaní a sú potrebné na účely rozhodnutia, a nesmie povinnosť takéhoto posudzovania delegovať na žiadnu inú osobu.

                        9.

                        Rozhodca nenadväzuje žiadne jednostranné kontakty v súvislosti so záležitosťami, ktoré posudzuje tribunál v rámci konania.

                  VI.   Nezávislosť a nestrannosť

                        10.

                        Rozhodca musí byť nezávislý a nestranný, musí sa vyhýbať priamym a nepriamym konfliktom záujmov, nesmie byť ovplyvňovaný vlastnými záujmami, vonkajším tlakom, politickými ohľadmi, verejnou mienkou, lojálnosťou k niektorej zmluvnej strane ani strachom z kritiky, a musí sa vyhýbať vzbudzovaniu zdania nevhodného správania alebo zaujatosti.

                        11.

                        Rozhodca nesmie priamo ani nepriamo prevziať žiadny záväzok ani prijať žiadnu výhodu, ktorá by akýmkoľvek spôsobom ovplyvňovala riadny výkon jeho povinností alebo by vzbudzovala zdanie takéhoto ovplyvňovania.

                        12.

                        Rozhodca nesmie využívať svoje postavenie v rámci tribunálu na presadzovanie akýchkoľvek osobných alebo súkromných záujmov a musí sa vyhýbať činom, ktoré by mohli vzbudiť dojem, že iné osoby sú v osobitnom postavení, ktoré im umožňuje ovplyvňovať ho.

                        13.

                        Rozhodca nesmie dopustiť, aby jeho konanie alebo rozhodovanie ovplyvnili minulé alebo súčasné finančné, obchodné, profesijné, osobné, rodinné alebo spoločenské vzťahy alebo povinnosti.

                        14.

                        Rozhodca nesmie vstupovať do žiadneho vzťahu ani nadobúdať akékoľvek finančné podiely, ktoré by mohli ovplyvniť jeho nestrannosť alebo ktoré by mohli odôvodnene vzbudzovať zdanie nevhodného správania alebo zaujatosti.

                        15.

                        Bývalý rozhodca sa zdrží konania, ktoré by mohlo vzbudzovať zdanie, že pri výkone svojich povinností bol zaujatý alebo že mal výhodu z rozhodnutia tribunálu, v ktorom pôsobil.

                  VII.   Dôvernosť

                        16.

                        Žiadny rozhodca nesmie nikdy zverejniť žiadne neverejné informácie týkajúce sa konania pred tribunálom alebo získané počas konania pred tribunálom, do ktorého bol vymenovaný. Žiadny rozhodca nesmie nikdy takéto informácie použiť na získanie osobnej výhody alebo výhody pre iné osoby alebo na poškodenie záujmov iných osôb.

                        17.

                        Žiadny rozhodca nesmie zverejniť rozhodnutie tribunálu ani jeho časti, pokiaľ rozhodnutie nie je sprístupnené verejnosti.

                        18.

                        Rozhodca nesmie nikdy zverejniť obsah porád tribunálu ani názor ktoréhokoľvek rozhodcu, ani sa vyjadrovať ku konaniu pred tribunálom, do ktorého bol vymenovaný, ani k sporným otázkam v takomto konaní.

                        19.

                        Povinnosti podľa bodov 16 až 18 sa vzťahujú naďalej aj na bývalého rozhodcu.

                  VIII.   Ďalšie povinnosti

                        20.

                        Kandidát alebo rozhodca oznámi záležitosti týkajúce sa skutočného alebo možného porušenia tohto kódexu správania čo najskôr a na dôvernom základe obom zmluvným stranám, aby ich mohli zvážiť.

                        21.

                        Rozhodca podnikne všetky primerané a náležité kroky s cieľom zabezpečiť, aby jeho asistenti a administratívni zamestnanci poznali a dodržiavali povinnosti, ktoré rozhodcom vyplývajú z oddielov III, IV, VI a VII tohto kódexu správania.

                        22.

                        Každý rozhodca uchováva záznam a predloží konečný odpočet času venovaného konaniu pred tribunálom a svojich výdavkov, ako aj času a výdavkov svojich asistentov.


Rozhodnutie Komisie z 17/04/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9295 - Daimler AG / Geely Technology Group Co., Ltd.) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2019/654 z 15. apríla 2019, ktorým sa mení Protokol č. 5 o štatúte Európskej investičnej banky

text:
                  25.4.2019

                  SK

                  Úradný vestník Európskej únie

                  L 110/36

         ROZHODNUTIE RADY (EÚ) 2019/654
         z 15. apríla 2019,
         ktorým sa mení Protokol č. 5 o štatúte Európskej investičnej banky
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 308,
         so zreteľom na žiadosť Európskej investičnej banky,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         so zreteľom na stanovisko Európskej komisie (2),
         konajúc v súlade s mimoriadnym legislatívnym postupom,
         keďže:

                     (1)

                     Spojené kráľovstvo predložilo 29. marca 2017 Európskej rade oznámenie o svojom úmysle vystúpiť z Únie podľa článku 50 Zmluvy o Európskej únii. Zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, t. j. 30. marca 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.

                     (2)

                     V súlade s článkom 308 Zmluvy o fungovaní Európskej únie sú členmi Európskej investičnej banky (ďalej len „banka“) členské štáty.

                     (3)

                     Vystúpením Spojeného kráľovstva z Únie sa ukončí členstvo Spojeného kráľovstva v banke, jeho upísaný kapitál v banke, jeho právo navrhovať členov a zástupcov členov Správnej rady a funkčné obdobie členov a zástupcov členov Správnej rady navrhnutých Spojeným kráľovstvom.

                     (4)

                     Na zachovanie základného imania banky je potrebné navýšenie základného imania upísaného zvyšnými členskými štátmi.

                     (5)

                     K navýšeniu základného imania upísaného zvyšnými členskými štátmi by malo dôjsť súbežne s ďalším posilnením správy a riadenia banky.

                     (6)

                     Funkcie Správnej rady by sa mali posilniť tým, že by sa umožnilo vymenovanie ďalších zástupcov, a mali by sa lepšie využívať zástupcovia členov rady a odborníci bez hlasovacieho práva, aby sa posilnila ich úloha pri podpore rozhodovacieho procesu Správnej rady, najmä pokiaľ ide o analýzu návrhov na financovanie.

                     (7)

                     Použitie hlasovania kvalifikovanou väčšinou v Správnej rade a Rade guvernérov by sa malo rozšíriť na zásadné oblasti, konkrétne na rozhodovanie o operačnom pláne banky, vymenovanie členov predstavenstva a schválenie rokovacieho poriadku.

                     (8)

                     V záujme posilnenia účinnosti reforiem uvedených v tomto rozhodnutí by banka mala podniknúť ďalšie iniciatívy na to, aby v súlade s najlepšími bankovými postupmi zohľadnila na všetkých príslušných úrovniach banky vrátane predstavenstva zásady modelu „tri línie obrany“.

                     (9)

                     Okrem toho a v súlade s očakávaniami členských štátov by objemy poskytnutých úverov mali zostať udržateľné a mal by sa ďalej rozpracovať rámec pre stanovenie udržateľných úrovní poskytnutých úverov, pričom by sa mali posilniť funkcie výboru audítorov tým, že by sa zabezpečilo, aby v tomto výbore boli aj členovia so znalosťami problematiky dohľadu. Malo by sa predovšetkým zabezpečiť, aby vo výbore audítorov boli vždy aj členovia z niektorého orgánu bankového dohľadu z eurozóny i mimo nej.

                     (10)

                     Štatút Európskej investičnej banky by sa preto mal zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Protokol č. 5 o štatúte Európskej investičnej banky, ktorý je pripojený k Zmluve o fungovaní Európskej únie, sa mení takto:

                        1.

                        V článku 4 ods. 1 sa prvý pododsek mení takto:

                                    a)

                                    Úvodná časť sa nahrádza takto:

                                       „1.   Základné imanie banky je 204 089 132 500 EUR, upísané členskými štátmi takto:“.

                                    b)

                                    V zozname sa vypúšťa tento riadok:

                                                „Spojené kráľovstvo

                                                39 195 022 000 “.

                        2.

                        V článku 7 ods. 3 sa písmeno h) nahrádza takto:

                                    „h)

                                    schvaľuje kvalifikovanou väčšinou rokovací poriadok banky.“

                        3.

                        V článku 9 ods. 1 sa v prvom pododseku dopĺňa táto veta:
                        „Rozhoduje kvalifikovanou väčšinou o operačnom pláne banky.“

                        4.

                        Článok 9 ods. 2 sa mení takto:

                                    a)

                                    Prvý pododsek sa nahrádza takto:

                                       „2.   Správna rada sa skladá z 28 správcov a 31 zástupcov správcov navrhnutých v súlade s týmto odsekom.“

                                    b)

                                    Tretí pododsek sa nahrádza takto:
                                    „Zástupcov správcov vymenuje Rada guvernérov na päť rokov takto:

                                                —

                                                dvoch zástupcov navrhnutých Spolkovou republikou Nemecko,

                                                —

                                                dvoch zástupcov navrhnutých Francúzskou republikou,

                                                —

                                                dvoch zástupcov navrhnutých Talianskou republikou,

                                                —

                                                dvoch zástupcov navrhnutých po vzájomnej dohode Španielskeho kráľovstva a Portugalskej republiky,

                                                —

                                                troch zástupcov navrhnutých po vzájomnej dohode Belgického kráľovstva, Luxemburského veľkovojvodstva a Holandského kráľovstva,

                                                —

                                                štyroch zástupcov navrhnutých po vzájomnej dohode Dánskeho kráľovstva, Helénskej republiky, Írska a Rumunska,

                                                —

                                                šesť zástupcov navrhnutých po vzájomnej dohode Estónskej republiky, Lotyšskej republiky, Litovskej republiky, Rakúskej republiky, Fínskej republiky a Švédskeho kráľovstva,

                                                —

                                                deväť zástupcov navrhnutých po vzájomnej dohode Bulharskej republiky, Českej republiky, Chorvátskej republiky, Cyperskej republiky, Maďarska, Maltskej republiky, Poľskej republiky, Slovinskej republiky a Slovenskej republiky,

                                                —

                                                jedného zástupcu navrhnutého Komisiou.“

                        5.

                        V článku 11 ods. 1 sa prvý pododsek nahrádza takto:

                           „1.   Predstavenstvo sa skladá z predsedu a ôsmich podpredsedov vymenovaných na šesť rokov Radou guvernérov, ktorá sa uznáša kvalifikovanou väčšinou, na návrh Správnej rady, ktorá sa uznáša kvalifikovanou väčšinou.“

            Článok 2

               1.   Toto rozhodnutie sa uplatňuje odo dňa nasledujúceho po dni, ku ktorému sa na Spojené kráľovstvo prestanú vzťahovať zmluvy.

               2.   Článok 1 bod 1 písm. a) sa uplatňuje od dátumu uvedeného v odseku 1 tohto článku, pokiaľ sa s účinnosťou od tohto dátumu alebo pred týmto dátumom neprijalo rozhodnutie o zvýšení základného imania banky.

            V Luxemburgu 15. apríla 2019

                  Za Radu

                  predseda

               P. DAEA

            (1)  Stanovisko z 15. januára 2019 (zatiaľ neuverejnené v úradnom vestníku).

            (2)  Stanovisko z 31. januára 2019 (zatiaľ neuverejnené v úradnom vestníku).


title: Rozhodnutie Rady guvernérov Európskej investičnej banky zo 16. apríla 2019 o nahradení základného imania Spojeného kráľovstva v Európskej investičnej banke základným imaním upísaným zvyšnými členskými štátmi [2019/655]

text:
               25.4.2019

               SK

               Úradný vestník Európskej únie

               L 110/39

      ROZHODNUTIE RADY GUVERNÉROV EURÓPSKEJ INVESTIČNEJ BANKY
      zo 16. apríla 2019
      o nahradení základného imania Spojeného kráľovstva v Európskej investičnej banke základným imaním upísaným zvyšnými členskými štátmi [2019/655]
      RADA GUVERNÉROV EURÓPSKEJ INVESTIČNEJ BANKY,
      SO ZRETEĽOM NA články 4 ods. 3 a 5 ods. 2 štatútu,
      KEĎŽE sa predpokladá, že Spojené kráľovstvo vystúpi z Európskej únie k 30. marcu 2019 v súlade s ustanoveniami článku 50 Zmluvy o Európskej únii,
      KEĎŽE v súlade s článkom 308 Zmluvy o fungovaní Európskej únie sú členmi Európskej investičnej banky členské štáty,
      KEĎŽE vystúpením Spojeného kráľovstva z Európskej únie sa ukončí členstvo Spojeného kráľovstva v Európskej investičnej banke a jeho upísaný kapitál v banke,
      KEĎŽE vystúpenie Spojeného kráľovstva z Európskej únie by nemalo ovplyvniť činnosť financovania a obchodný model Európskej investičnej banky,
      KEĎŽE na udržanie kapitálu banky je potrebné navýšenie kapitálu upísaného zvyšnými členskými štátmi,
      KEĎŽE splatený podiel tohto navýšenia kapitálu upísaného zvyšnými členskými štátmi by sa mal rovnať sume 3 495 903 950 EUR a mal by byť financovaný iba z dodatočných rezerv banky s cieľom zachovať splatený podiel celkového upísaného kapitálu na jeho súčasnej úrovni,
      KEĎŽE udržanie kapitálu banky by sa malo realizovať súbežne s ďalším posilnením riadenia banky,
      KEĎŽE postavenie správnej rady by sa malo posilniť tak, aby umožnilo vymenovanie dodatočných zástupcov, a malo by prísť k lepšiemu využitiu zástupcov členov rady a odborníkov bez práva hlasovať s cieľom rozšíriť ich podporu v rozhodovacom procese správnej rady, najmä čo sa týka analýzy návrhov financovania,
      KEĎŽE použitie hlasovania kvalifikovanou väčšinou v správnej rade a rade guvernérov by sa malo rozšíriť na zásadné oblasti, konkrétne na rozhodovanie o operačnom pláne banky, vymenovanie členov predstavenstva a schválenie rokovacieho poriadku,
      KEĎŽE banka by mala podniknúť ďalšie iniciatívy, aby zohľadnila, v súlade s najlepšou bankovou praxou, zásady modelu „tri línie obrany“ a to na všetkých príslušných úrovniach inštitúcie vrátane predstavenstva,
      KEĎŽE v súlade s očakávaniami členských štátov by objemy úverov mali byť udržateľné a mal by sa ďalej rozvíjať rámec pre stanovenie udržateľných úrovní úverov,
      KEĎŽE postavenie výboru audítorov by sa malo posilniť tak, že vo výbore budú členovia so znalosťami problematiky dohľadu, proces výberu členov výboru audítorov by sa mal tiež preskúmať s cieľom zabezpečiť, inter alia, že vo výbore audítorov sú vždy členovia z orgánu bankového dohľadu z eurozóny i mimo nej,
      KEĎŽE Rada je požiadaná, aby súčasne prijala potrebné zmeny štatútu banky v súlade s článkom 308 Zmluvy o fungovaní Európskej únie,
      KEĎŽE niektoré členské štáty vyjadrili záujem upísať dodatočný kapitál v banke a rada guvernérov vyzýva správnu radu, aby predložila návrh v tejto veci najneskôr na výročné zasadnutie v roku 2019,
      RADA GUVERNÉROV EURÓPSKEJ INVESTIČNEJ BANKY PRETO JEDNOMYSEĽNE ROZHODLA TAKTO:

                  1.

                  S účinnosťou odo dňa vystúpenia Spojeného kráľovstva z Európskej únie sa základné imanie upísané zvyšnými členskými štátmi zvyšuje o 39 195 022 000 EUR úmerne k podielu každého členského štátu na celkovom upísanom základnom imaní 204 089 132 500 EUR. Upísané základné imanie banky sa preto obnovuje na sumu 243 284 154 500 EUR upísanú členskými štátmi takto:

                              Nemecko

                              46 722 369 149

                              Francúzsko

                              46 722 369 149

                              Taliansko

                              46 722 369 149

                              Španielsko

                              28 033 421 847

                              Belgicko

                              12 951 115 777

                              Holandsko

                              12 951 115 777

                              Švédsko

                              8 591 781 713

                              Dánsko

                              6 557 521 657

                              Rakúsko

                              6 428 994 386

                              Poľsko

                              5 980 679 827

                              Fínsko

                              3 693 702 498

                              Grécko

                              3 512 961 713

                              Portugalsko

                              2 263 904 037

                              Česko

                              2 206 922 328

                              Maďarsko

                              2 087 849 195

                              Írsko

                              1 639 379 073

                              Rumunsko

                              1 513 926 692

                              Chorvátsko

                              1 062 312 542

                              Slovensko

                              751 236 149

                              Slovinsko

                              697 455 090

                              Bulharsko

                              510 041 217

                              Litva

                              437 633 208

                              Luxembursko

                              327 878 318

                              Cyprus

                              321 508 011

                              Lotyšsko

                              267 076 094

                              Estónsko

                              206 248 240

                              Malta

                              122 381 664

                  2.

                  S účinnosťou odo dňa vystúpenia Spojeného kráľovstva z Európskej únie sa dodatočné rezervy banky vo výške 3 495 903 950 EUR budú čerpať z voľných rezerv a transformujú sa na splatené základné imanie prostredníctvom prenesenia z dodatočných rezerv banky do jej základného imania. Uvedená suma sa pridelí k splatenému základnému imaniu členských štátov úmerne k podielu každého členského štátu na celkovej výške 243 284 154 500 EUR.

                  3.

                  Následne odo dňa vystúpenia Spojeného kráľovstva z Európskej únie sa prvý pododsek článku 4 ods. 1 štatútu banky mení takto:
                  „Základné imanie banky je 243 284 154 500 EUR, upísané členskými štátmi takto:

                              Nemecko

                              46 722 369 149

                              Francúzsko

                              46 722 369 149

                              Taliansko

                              46 722 369 149

                              Španielsko

                              28 033 421 847

                              Belgicko

                              12 951 115 777

                              Holandsko

                              12 951 115 777

                              Švédsko

                              8 591 781 713

                              Dánsko

                              6 557 521 657

                              Rakúsko

                              6 428 994 386

                              Poľsko

                              5 980 679 827

                              Fínsko

                              3 693 702 498

                              Grécko

                              3 512 961 713

                              Portugalsko

                              2 263 904 037

                              Česko

                              2 206 922 328

                              Maďarsko

                              2 087 849 195

                              Írsko

                              1 639 379 073

                              Rumunsko

                              1 513 926 692

                              Chorvátsko

                              1 062 312 542

                              Slovensko

                              751 236 149

                              Slovinsko

                              697 455 090

                              Bulharsko

                              510 041 217

                              Litva

                              437 633 208

                              Luxembursko

                              327 878 318

                              Cyprus

                              321 508 011

                              Lotyšsko

                              267 076 094

                              Estónsko

                              206 248 240

                              Malta

                              122 381 664 “

                  4.

                  Toto rozhodnutie nadobúda účinnosť v deň vystúpenia Spojeného kráľovstva z Európskej únie. Bude uverejnené v Úradnom vestníku Európskej únie.

               Za Radu guvernérov

               predseda

            E.O. TEODOROVICI

               tajomníčka

            M. SANTONI


title: Rozhodnutie Rady (EÚ) 2019/659 z 8. apríla 2019 o uzavretí protokolu, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii, v mene Únie a členských štátov

text:
                  26.4.2019

                  SK

                  Úradný vestník Európskej únie

                  L 112/3

         ROZHODNUTIE RADY (EÚ) 2019/659
         z 8. apríla 2019
         o uzavretí protokolu, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii, v mene Únie a členských štátov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2, v spojení s jej článkom 218 ods. 6 písm. a),
         so zreteľom na Akt o pristúpení Chorvátska, a najmä na jeho článok 6 ods. 2,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej (2) („dohoda“) nadobudla platnosť 1. marca 2008.

                     (2)

                     V súlade s článkom 6 ods. 2 Aktu o pristúpení Chorvátska pristúpi Chorvátsko k uvedenej dohode prostredníctvom protokolu medzi Radou a Čínskou ľudovou republikou.

                     (3)

                     Rada 14. septembra 2012 poverila Komisiu prerokovaním protokolu, ktorým sa mení dohoda („protokol“), na účely zohľadnenia pristúpenia Chorvátska k Únii.

                     (4)

                     V súlade s rozhodnutím (EÚ) 2019/658 (3) bol protokol podpísaný v Bruseli 21. decembra 2018.

                     (5)

                     Protokol by sa mal schváliť,

               PRIJALA TOTO ROZHODNUTIE:

            Článok 1
            Týmto sa v mene Únie a členských štátov schvaľuje protokol, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii.
            Text protokolu je pripojený k tomuto rozhodnutiu.

            Článok 2
            Predseda Rady vykoná v mene Únie a členských štátov oznámenie podľa článku 3 protokolu (4).

            Článok 3
            Toto rozhodnutie nadobúda účinnosť dňom jeho prijatia.

            V Luxemburgu 8. apríla 2019

                  Za Radu

                  predsedníčka

               F. MOGHERINI

            (1)  Súhlas z 21. decembra 2018.

            (2)  Ú. v. EÚ L 46, 21.2.2008, s. 25.

            (3)  Rozhodnutie Rady (EÚ) 2019/658 z 2. marca 2015 o podpise protokolu, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii, v mene Únie a členských štátov (pozri stranu 2 tohto úradného vestníka).

            (4)  Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.


title: Rozhodnutie Rady (EÚ) 2019/664 z 15. apríla 2019, ktorým sa mení rozhodnutie č. 940/2014/EÚ, pokiaľ ide o výrobky, na ktoré sa môže vzťahovať oslobodenie od dane alebo úľavy na dani „octroi de mer“

text:
                  26.4.2019

                  SK

                  Úradný vestník Európskej únie

                  L 112/21

         ROZHODNUTIE RADY (EÚ) 2019/664
         z 15. apríla 2019,
         ktorým sa mení rozhodnutie č. 940/2014/EÚ, pokiaľ ide o výrobky, na ktoré sa môže vzťahovať oslobodenie od dane alebo úľavy na dani „octroi de mer“
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 349,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         konajúc v súlade s mimoriadnym legislatívnym postupom,
         keďže:

                     (1)

                     Rozhodnutím Rady č. 940/2014/EÚ (2) sa francúzskym orgánom povoľuje stanoviť oslobodenie od dane alebo úľavy na dani „octroi de mer“ pre výrobky, ktoré sa vyrábajú miestne vo francúzskych zámorských departmentoch a regiónoch a sú uvedené v prílohe k uvedenému rozhodnutiu. V závislosti od daného výrobku a zámorského departmentu je maximálny povolený rozdiel v sadzbe dane 10, 20 alebo 30 percentuálnych bodov.

                     (2)

                     Podľa rozhodnutia č. 940/2014/EÚ francúzske orgány 12. februára 2018 predložili Komisii správu o uplatňovaní daňového systému stanoveného uvedeným rozhodnutím. Hodnotiace správy pre každý francúzsky najvzdialenejší región spolu so žiadosťou o zmenu zoznamu výrobkov, na ktoré sa môže vzťahovať diferencované zdaňovanie, boli predložené 15. marca 2018 pre Guyanu, Martinik a Guadeloupe a 4. júna 2018 pre Réunion, a pre Mayotte bez žiadosti o úpravu zoznamu 28. augusta 2018. Dňa 26. októbra 2018 bola podaná doplňujúca žiadosť o zaradenie nového výrobku do zoznamu v prípade Guyany.

                     (3)

                     Na základe správy francúzskych orgánov predloženej 12. februára 2018 Komisia predložila Rade správu stanovenú v rozhodnutí č. 940/2014/EÚ, ako aj návrh na úpravu uvedeného rozhodnutia. Uvedené navrhované úpravy sa týkajú Martiniku, Guadeloupe, Francúzskej Guyany a Réunion a pozostávajú zo zaradenia nových výrobkov do zoznamu a zo zvýšenia povoleného rozdielu v sadzbe dane v prípade určitých výrobkov.

                     (4)

                     V prípade Guyany by sa číselné znaky kombinovanej nomenklatúry mali aktualizovať v prílohe k rozhodnutiu č. 940/2014/EÚ.

                     (5)

                     Úprava zoznamov je opodstatnená v každom prípade vzhľadom na dodatočné náklady na výrobu miestne vyrábaných výrobkov v porovnaní s dovážanými rovnocennými výrobkami, ktoré sa vyrábajú na území Únie.

                     (6)

                     Úpravy, ktoré by sa teda mali vykonať, zväčša pozostávajú zo zápisu do zoznamov uvedených v prílohe k rozhodnutiu č. 940/2014/EÚ takých výrobkov, v prípade ktorých existovala miestna výroba už v roku 2014 a pre ktoré v roku 2014 nebola podaná žiadna žiadosť o zápis do zoznamu.

                     (7)

                     Dotknutými výrobkami v Guyane sú cement (výrobok 2523 29 00) a drevený nábytok (výrobky 9403 30, 9403 50 00, 9403 60 a 9403 90 30).

                     (8)

                     Na Martiniku sú dotknutými výrobkami určité plastové pelety (výrobok 3907 61 00) a chladiace komory (výrobok 8418 69 00).

                     (9)

                     Na Guadeloupe sú dotknutými výrobkami určité druhy mäsa (výrobok 0210 12 19), určité omáčky (výrobok 2103 90 90), denaturovaný etylalkohol (výrobok 2207 20 00), určité hnojivá (výrobky 2833, 2834 a 2836), určité kozmetické výrobky (výrobky 3303 00 90 a 3304 99 00), určité chladiace kvapaliny (výrobok 3820 00 00) a škatule a debny z papiera a lepenky (výrobok 4819 10 00).

                     (10)

                     Na Réunion sú dotknutými výrobkami určité tlačoviny (výrobok 4911 99), určité hygienické potreby (výrobky 4818 20 10 a 4818 20 91), určité náhradné diely pre dopravné prostriedky (výrobky 8511 40 00, 8511 50 00 a 8511 90 00), určité ventilačné kanály a ich príslušenstvo (výrobky 7306 30 80, 7306 61 92 a 7307 99 80), solárne ohrievače vody (výrobok 8419 90 85), určité hnojivá (výrobok 3102 10 90) a určité rajčiakové pyré (výrobok 2002 90 11).

                     (11)

                     V odvetví poľnohospodárstva sú žiadosti o zaradenie do zoznamov alebo o preradenie do zoznamov odôvodnené potrebou miestnych výrobcov diverzifikovať svoju výrobu, aby dokázali lepšie čeliť klimatickým rizikám. Výrobky, ktoré by sa mali zapísať do zoznamov uvedených v prílohe k rozhodnutiu č. 940/2014/EÚ, sú v prípade Martiniku určité druhy zeleniny (výrobky 0709 30 00, 0709 40 00, 0709 93 90 a 0714),a avokáda (výrobok 0804 40 00), v prípade Guadeloupe ananás (výrobok 0804 30) a paprika (výrobok 0904 22 00) a v prípade Réunion cibuľa (výrobok 0703 10 19) a cesnak (výrobok 0703 20 00). Okrem toho by sa v prípade Martiniku mali určité druhy zeleniny (výrobok 0706), určité druhy papriky (výrobok 0709 60), ananásy (výrobky 0804 30) a citrusové ovocie (výrobky 0805) preradiť do zoznamu B.

                     (12)

                     V prípade určitých výrobkov, ktoré už sú zapísané v zoznamoch uvedených v prílohe k rozhodnutiu č. 940/2014/EÚ, by sa mal príslušný maximálny rozdiel v sadzbe rozšíriť na podpoložky kombinovanej nomenklatúry, na ktoré sa v súčasnosti neuplatňuje, alebo by sa mal tento maximálny rozdiel zvýšiť.

                     (13)

                     V prípade Martiniku by sa jogurty (výrobok 0403 10) a určité stavebné výrobky z plastov (výrobok 3925) mali preradiť zo zoznamu B do zoznamu C, a mrazená zelenina (výrobok 0710), montované stavby (výrobok 9406), určité klenotnícke predmety a bižutéria (výrobky 7113 a 7117) a solárne ohrievače vody (výrobok 8419 19) by sa mali preradiť zo zoznamu A do zoznamu B.

                     (14)

                     V prípade Guadeloupe by sa malo do zoznamu B zapísať všetko pripravené a konzervované mäso (výrobok 1602), a nie len výrobky položky 1602 41 10, všetky pripravené a konzervované ryby (1604 20), a nie len pripravený a konzervovaný losos (výrobok 1604 20 10) a v prípade hnojív výrobky položiek 3102, 3103, 3104 a 3105, a nie len výrobky podpoložiek 3102 90, 3103 90, 3104 20 a 3105 20. Takisto by sa mali jogurty (výrobok 0403 10), určité nealkoholické nápoje (výrobky 2202 10 00 a 2202 99 19) a určité stavebné materiály (výrobky 3925 10 00 a 3925 90 80) preradiť zo zoznamu B do zoznamu C.

                     (15)

                     V prípade Réunion by sa mal v rámci agropotravinárskeho priemyslu cukor (výrobok 1701), konzervované rajčiaky (výrobky 2002 10), určité tmely (výrobky 3214 10 90) preradiť zo zoznamu A do zoznamu C, určité druhy konzervovanej suchej zeleniny (výrobky 2005 51 00 a 2005 99 80), určité farby (výrobky 3208 a 3209), filmy a tašky z polyetylénu (výrobky 3920 10 a 3923 21) a určité škatule a debny (výrobok 4819 20 00) by sa mali preradiť zo zoznamu B do zoznamu C a určitého pyré z ovocia (výrobok 2007 99 50) zo zoznamu A do zoznamu B.

                     (16)

                     Na Martiniku by sa takisto malo opraviť chybná colná položka, ktorá bola zaradená do zoznamu uvedeného v prílohe k rozhodnutiu č. 940/2014/EÚ, a položku 2204 29 nahradiť položkou 2204 21.

                     (17)

                     Napokon by bolo vhodné zapísať do zoznamov výrobkov, na ktoré sa môže vzťahovať diferencované zdanenie, výrobky, v prípade ktorých v roku 2014 neexistovala miestna výroba, ale ktorých výroba odvtedy začala alebo pre ktoré existujú konkrétne projekty na začatie činnosti v krátkodobom horizonte. Predmetné výrobky sa vyrábajú sieťotlačou, ako sú potlačené vesty (výrobok 6110 30 91), potlačené dojčenské doplnky (výrobok 6111 20 90), potlačené plášte do dažďa (výrobok 6201 19 00), potlačené šaty (výrobok 6204 42 00), potlačená domáca bielizeň (výrobok 6302 91 00), potlačené šiltovky (výrobok 6505 00 30), potlačené šálky (výrobok 6912 00) a „energetické drevo“ (výrobok 4401 12 00) v Guyane. Na Guadeloupe sú to určité druhy piva (výrobok 2203), určité nesladené vody (výrobok 2201 10 90) a určité prístroje na filtrovanie alebo čistenie vody (výrobok 8421 21 00). Na Réunion sa to týka určitých hygienických potrieb (výrobky 4818 90 10).

                     (18)

                     Rozhodnutie č. 940/2014/EÚ by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Príloha k rozhodnutiu č. 940/2014/EÚ sa mení v súlade s prílohou k tomuto rozhodnutiu.

            Článok 2
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

            Článok 3
            Toto rozhodnutie je určené Francúzskej republike.

            V Luxemburgu 15. apríla 2019

                  Za Radu

                  predseda

               P. DAEA

            (1)  Stanovisko z 27. marca 2019 (zatiaľ neuverejnené v úradnom vestníku).

            (2)  Rozhodnutie Rady č. 940/2014/EÚ zo 17. decembra 2014 o systéme tzv. octroi de mer (námornej dane) vo francúzskych najvzdialenejších regiónoch (Ú. v. EÚ L 367, 23.12.2014, s. 1).

            PRÍLOHA
            Príloha k rozhodnutiu č. 940/2014/EÚ sa mení takto:

                        1.

                        Časť A sa mení takto:

                                    a)

                                    Do bodu 1 sa vkladajú tieto výrobky: „0904 22 00, 2103 90 90, 2207 20 00, 3820 00 00, 4819 10 00“.

                                    b)

                                    Do bodu 2 sa zaraďuje výrobok „2523 29 00“.

                                    c)

                                    Bod 3 sa mení takto:

                                                i)

                                                Zaraďujú sa sem tieto výrobky: „0709 30 00, 0709 40 00, 0709 93 90, 0804 40 00, 0714, 8418 69 00“.

                                                ii)

                                                Vypúšťajú sa tieto výrobky: „0706, 0709 60, 0804 30, 0805, 0710, 7113, 7117, 8419 19, 9406“.

                                    d)

                                    Bod 5 sa mení takto:

                                                i)

                                                Zaraďujú sa sem tieto výrobky: „3102 10 90, 8511 40 00, 8511 50 00, 8511 90 00“.

                                                ii)

                                                Vypúšťajú sa tieto výrobky: „1701, 2002 10, 2007 99 50, 3214 10 90“.

                        2.

                        Časť B sa mení takto:

                                    a)

                                    Bod 1 sa mení takto:

                                                i)

                                                Zaraďujú sa sem tieto výrobky: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00“.

                                                ii)

                                                Vypúšťajú sa tieto výrobky: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80“.

                                    b)

                                    Bod 2 sa mení takto:

                                                i)

                                                Zaraďujú sa sem tieto výrobky: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 9403 30, 9403 50 00, 9403 60, 9403 90 30“.

                                                ii)

                                                Vypúšťa sa tento výrobok: „0305 59 80“.

                                    c)

                                    Bod 3 sa mení takto:

                                                i)

                                                Zaraďujú sa sem tieto výrobky: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406“.

                                                ii)

                                                Vypúšťajú sa tieto výrobky: „0403 10, 3925“.

                                    d)

                                    Bod 5 sa mení takto:

                                                i)

                                                Zaraďujú sa sem tieto výrobky: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85“.

                                                ii)

                                                Vypúšťajú sa tieto výrobky: „2005 51 00, 2005 99 80, 3208, 3209, 3920 10, 3923 21, 4819 20 00“.

                        3.

                        Časť C sa mení takto:

                                    a)

                                    Do bodu 1 sa zaraďujú tieto výrobky: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80“.

                                    b)

                                    Bod 2 sa mení takto:

                                                i)

                                                Zaraďujú sa sem tieto výrobky: „4401 12 00, 9406 90 10, 9406 10 00, 9406 90 38“.

                                                ii)

                                                Vypúšťajú sa tieto výrobky: „9406 00 11, 9406 00 20, 9406 00 38“.

                                    c)

                                    Bod 3 sa mení takto:

                                                i)

                                                Zaraďujú sa sem tieto výrobky: „0403 10, 3925, 2204 21“.

                                                ii)

                                                Vypúšťa sa tento výrobok: „2204 29“.

                                    d)

                                    Do bodu 5 sa zaraďujú tieto výrobky: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00“.


title: Vykonávacie rozhodnutie Komisie (EÚ) 2019/689 zo 16. januára 2019 o pilotnom projekte na vykonávanie určitých ustanovení o administratívnej spolupráci uvedených v smernici Rady 91/477/EHS prostredníctvom informačného systému o vnútornom trhu (Text s významom pre EHP)

text:
                  3.5.2019

                  SK

                  Úradný vestník Európskej únie

                  L 116/75

         VYKONÁVACIE ROZHODNUTIE KOMISIE (EÚ) 2019/689
         zo 16. januára 2019
         o pilotnom projekte na vykonávanie určitých ustanovení o administratívnej spolupráci uvedených v smernici Rady 91/477/EHS prostredníctvom informačného systému o vnútornom trhu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1024/2012 z 25. októbra 2012 o administratívnej spolupráci prostredníctvom informačného systému o vnútornom trhu a o zrušení rozhodnutia Komisie 2008/49/ES („nariadenie o IMI“) (1), a najmä na jeho článok 4 ods. 1,
         keďže:

                     (1)

                     Informačný systém o vnútornom trhu (ďalej len „IMI“) stanovený v nariadení (EÚ) č. 1024/2012 je softvérová aplikácia, ktorá je dostupná cez internet a ktorú vyvinula Komisia v spolupráci s členskými štátmi s cieľom pomáhať im pri dodržiavaní požiadaviek na výmenu informácií stanovených v aktoch Únie poskytnutím centralizovaného komunikačného mechanizmu na uľahčenie cezhraničnej výmeny informácií a vzájomnej pomoci.

                     (2)

                     V článku 4 ods. 1 nariadenia (EÚ) č. 1024/2012 sa Komisii umožňuje realizovať pilotné projekty s cieľom posúdiť účinnosť IMI pri vykonávaní ustanovení o administratívnej spolupráci stanovených v aktoch Únie, ktoré nie sú uvedené v prílohe k uvedenému nariadeniu.

                     (3)

                     V smernici Rady 91/477/EHS (2) sa stanovuje administratívna spolupráca medzi členskými štátmi v súvislosti s kontrolami získavania a vlastnenia strelných zbraní. V článku 13 smernice sa od Komisie vyžaduje, aby stanovila podrobné postupy systematickej výmeny určitých informácií elektronickými prostriedkami. Komisia prijala delegované nariadenie (EÚ) 2019/686 (3), ktorým sa stanovujú podrobné postupy systematickej výmeny informácií týkajúcich sa prevodu strelných zbraní v rámci Únie. IMI by mohol byť účinným nástrojom pri vykonávaní ustanovení o administratívnej spolupráci, ktoré patria do rozsahu pôsobnosti uvedeného delegovaného nariadenia. Uvedené ustanovenia by preto mali byť predmetom pilotného projektu podľa článku 4 nariadenia (EÚ) č. 1024/2012.

                     (4)

                     IMI by mal poskytovať technické funkcie umožňujúce vnútroštátnym orgánom uvedeným v článku 13 ods. 3 smernice 91/477/EHS splniť všetky ich povinnosti stanovené v článkoch 4, 5 a 6 delegovaného nariadenia (EÚ) 2019/686.

                     (5)

                     Pokiaľ ide o informácie a dokumenty, ktoré obsahujú osobné údaje prenesené alebo nahraté ako súčasť pilotného projektu, mal by sa jasne stanoviť dátum, ktorý sa má považovať za formálne uzavretie postupu administratívnej spolupráce, aby sa zabezpečilo zablokovanie a odstránenie osobných údajov ihneď, ako prestanú byť potrebné na účely, na ktoré boli zhromaždené. Dátum, ktorý sa má považovať za formálne uzavretie, by mal byť dátum skončenia platnosti príslušného dokumentu s predchádzajúcim súhlasom, povolenia na prevod alebo sprievodného dokladu, ktorý zaslal príslušný orgán.

                     (6)

                     Podľa článku 4 ods. 2 nariadenia (EÚ) č. 1024/2012 má Komisia predložiť Európskemu parlamentu a Rade hodnotenie výsledku pilotného projektu. Je vhodné určiť dátum, do ktorého má tak učiniť.

                     (7)

                     Opatrenia stanovené v tomto rozhodnutí sú v súlade so stanoviskom výboru zriadeného na základe článku 24 nariadenia (EÚ) č. 1024/2012,

               PRIJALA TOTO ROZHODNUTIE:

            Článok 1
            Pilotný projekt
            Článok 13 ods. 2 a 4 smernice 91/477/EHS, pokiaľ výmena informácií uvedených v daných odsekoch patrí do rozsahu pôsobnosti delegovaného nariadenia (EÚ) 2019/686, podlieha pilotnému projektu na vykonávanie ustanovení o administratívnej spolupráci uvedených v daných odsekoch, ako sa ďalej uvádza v uvedenom delegovanom nariadení, prostredníctvom informačného systému o vnútornom trhu (ďalej len „IMI“).

            Článok 2
            Príslušné orgány
            Na účely pilotného projektu sa vnútroštátne orgány uvedené v článku 13 ods. 3 smernice 91/477/EHS považujú za príslušné orgány.

            Článok 3
            Administratívna spolupráca medzi príslušnými orgánmi

               1.   Na účely administratívnej spolupráce podrobne uvedenej v článku 4 delegovaného nariadenia (EÚ) 2019/686 IMI poskytuje funkciu oznamovania nahrávania dokumentov a prenosu informácií uvedených v danom článku.

               2.   Na účely administratívnej spolupráce podrobne uvedenej v článku 5 delegovaného nariadenia (EÚ) 2019/686 IMI poskytuje databázu na uchovávanie a spoločné používanie zoznamov strelných zbraní podľa daného článku.

               3.   Na účely administratívnej spolupráce podrobne uvedenej v článku 6 delegovaného nariadenia (EÚ) 2019/686 IMI poskytuje funkciu oznamovania nahrávania dokumentov a prenosu informácií uvedených v danom článku.

            Článok 4
            Formálne uzavretie postupu administratívnej spolupráce
            Na účely blokovania a vymazávania osobných údajov v zmysle článku 14 nariadenia (EÚ) č. 1024/2012 sa dátum skončenia platnosti predložený podľa článku 4 ods. 1 písm. e) alebo prípadne článku 6 ods. 1 písm. g) delegovaného nariadenia (EÚ) 2019/686 považuje za dátum formálneho uzavretia predmetného postupu administratívnej spolupráce.

            Článok 5
            Monitorovanie a podávanie správ
            Komisia poskytuje členským štátom štatistiky a informácie o používaní IMI a fungovaní pilotného projektu. Takéto oznamovanie nezahŕňa štatistiku o počte a kategóriách strelných zbraní, ktoré sú predmetom prevodu medzi členskými štátmi.

            Článok 6
            Hodnotenie
            Hodnotenie výsledku pilotného projektu vyžadované podľa článku 4 ods. 2 nariadenia (EÚ) č. 1024/2012 sa predloží Európskemu parlamentu a Rade do 31. decembra 2022.

            Článok 7
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

            V Bruseli 16. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 316, 14.11.2012, s. 1.

            (2)  Smernica Rady 91/477/EHS z 18. júna 1991 o kontrole získavania a vlastnenia zbraní (Ú. v. ES L 256, 13.9.1991, s. 51).

            (3)  Delegované nariadenie Komisie (EÚ) 2019/686 zo 16. januára 2019, ktorým sa podľa smernice Rady 91/477/EHS stanovujú podrobné podmienky pre systematickú elektronickú výmenu informácií, týkajúcich sa prevodu strelných zbraní v rámci Únie (pozri stranu 1 tohto úradného vestníka).


title: Rozhodnutie Súdneho dvora z 30. apríla 2019 o oficiálnych sviatkoch a súdnych prázdninách

text:
                  7.5.2019

                  SK

                  Úradný vestník Európskej únie

                  C 156/4

         ROZHODNUTIE SÚDNEHO DVORA
         z 30. apríla 2019
         o oficiálnych sviatkoch a súdnych prázdninách
         (2019/C 156/06)
         SÚDNY DVOR
         vzhľadom na článok 24 ods. 2, 4 a 6 rokovacieho poriadku,
         keďže podľa článku 24 ods. 4 a 6 tohto poriadku Súdny dvor dodržiava oficiálne sviatky v mieste svojho sídla a zoznam týchto sviatkov sa každý rok uverejní v Úradnom vestníku Európskej únie,
         keďže rozhodnutie Súdneho dvora z 12. februára 2019 o oficiálnych sviatkoch a súdnych prázdninách bolo uverejnené v Úradnom vestníku Európskej únie18. marca 2019 (1),
         keďže po uverejnení tohto rozhodnutia bol 9. máj (Deň Európy) vyhlásený za oficiálny sviatok v Luxemburskom veľkovojvodstve a to od roku 2019 (2),
         keďže je v dôsledku toho opodstatnené zmeniť už citované rozhodnutie na účely zahrnutia tohto dátumu do zoznamu oficiálnych sviatkov v mieste sídla Súdneho dvora,
         PRIJÍMA TOTO ROZHODNUTIE:

            Článok 1
            Zoznam oficiálnych sviatkov v zmysle článku 24 ods. 4 a 6 rokovacieho poriadku je stanovený takto:

                        —

                        Nový rok,

                        —

                        Veľkonočný pondelok,

                        —

                        1. máj,

                        —

                        9. máj,

                        —

                        Nanebovstúpenie Pána,

                        —

                        Turíčny pondelok,

                        —

                        23. jún,

                        —

                        15. august,

                        —

                        1. november,

                        —

                        25. december,

                        —

                        26. december.

            Článok 2
            Na obdobie od 1. novembra 2019 do 31. októbra 2020 sú dni súdnych prázdnin v zmysle článku 24 ods. 2 a 6 rokovacieho poriadku stanovené takto:

                        —

                        Vianoce 2019: od pondelka 23. decembra 2019 do nedele 12. januára 2020 vrátane,

                        —

                        Veľká noc 2020: od pondelka 6. apríla 2020 do nedele 19. apríla 2020 vrátane,

                        —

                        leto 2020: od štvrtka 16. júla 2020 do pondelka 31. augusta 2020 vrátane.

            Článok 3
            Toto rozhodnutie nahrádza rozhodnutie z 12. februára 2019. Nadobúda účinnosť v deň svojho uverejnenia v Úradnom vestníku Európskej únie.

            V Luxemburgu 30. apríla 2019

                  Tajomník

               A. CALOT ESCOBAR

                  Predseda

               K. LENAERTS

            (1)  C 103, 18.3.2019, s. 2.

            (2)  Zákon z 25. apríla 2019, ktorým sa menia články L. 232-2 a L. 233-4 Zákonníka práce, ako aj článok 28-1 zmeneného zákona zo 16. apríla 1979 o Služobnom poriadku štátnych úradníkov, Mémorial A 271 z 26. apríla 2019, s. 1.